b"\n_START_ARTICLE_\nKanauninkas\n_START_PARAGRAPH_\nKanauninkas (lot. canonicus 'taisykl\xc4\x97', i\xc5\xa1 gr. \xce\xba\xce\xb1\xce\xbd\xce\xbf\xce\xbd, kanon 'ryk\xc5\xa1t\xc4\x97, liniuot\xc4\x97, pavyzdys') \xe2\x80\x93 katalik\xc5\xb3 ir anglikon\xc5\xb3 auk\xc5\xa1tesnysis dvasininkas, pagal rang\xc4\x85 \xc5\xbeemesnis u\xc5\xbe vyskup\xc4\x85.\n_START_SECTION_\nIstorija\n_START_PARAGRAPH_\nKanauninko institucija atsirado IV a. Katalik\xc5\xb3 ba\xc5\xbeny\xc4\x8dios kanaunink\xc4\x85 Apa\xc5\xa1tal\xc5\xb3 Sosto pavedimu, vadovaudamasis Kanon\xc5\xb3 teis\xc4\x97s kodeksu, skiria vyskupas ordinaras. Jis taip pat parenka ir skiriamuosius \xc5\xbeenklus. Kanauninkas d\xc4\x97vi sutan\xc4\x85 raudonais apvadais, per i\xc5\xa1kilmes (in choro) \xe2\x80\x93 roket\xc4\x85 ir mantalet\xc4\x85, ant kr\xc5\xabtin\xc4\x97s ne\xc5\xa1ioja kapitulos kry\xc5\xbei\xc5\xb3 (distinctorium) ir m\xc5\xabvi \xc5\xbeied\xc4\x85. Iki 1962\xe2\x80\x931965 m. Vatikano II susirinkimo per i\xc5\xa1skirtines i\xc5\xa1kilmes dar d\xc4\x97v\xc4\x97davo faz\xc4\x85 su valkstimi (vad. cappa caudata).\n_START_SECTION_\n\xc4\xaegaliojimai\n_START_PARAGRAPH_\nKanauninko pagrindin\xc4\x97 pareiga \xe2\x80\x93 bendrai melstis katedroje giedant ar recituojant Liturgines valandas, organizuoti ir palaikyti vyskupo atliekamos liturgijos i\xc5\xa1kilmingum\xc4\x85. Vyskupas kanauninkui gali skirti ir i\xc5\xa1skirtines u\xc5\xbeduotis. Kanaunink\xc5\xb3 susirinkimas arba kolegija, vadinamas kapitula. Katalik\xc5\xb3 ba\xc5\xbeny\xc4\x8dios garb\xc4\x97s kanauninkas, kur\xc4\xaf skiria vyskupas, kapitulai nepriklauso."